***MedijaMorfoze:* nekoliko napomena i zapažanja o izložbi**

*MedijaMorfoze*

*f : Metamorphosis → Mediamorphosis*

Ovaj tekst nastaje kao odgovor na potrebu da se izložba *MedijaMorfoze* postavi u odgovarajuće šire i uže okvire, potrebu da se u vezi sa ukupnim kontekstom iznese niz neophodnih, iako značajno proizvoljnih zapažanja, i konačno potrebu da se izrazi zahvalnost svima koji su u njenom nastajanju učestvovali.

**→**

Interesovanje za vizuelno koje je Kafka izrazio u svojoj književnosti[[1]](#footnote-1) nije usmereno na nepokretnu sliku ili crtež koji predstavlja jedan statički trenutak, već na predstave procesa. Treba imati u vidu – i neka ovo bude presek skupova dvaju društvenoistorijskih i kulturnoistorijskih trenutaka – da pokretne slike sasvim neposredno oblikuju i Kafkinu svakodnevicu, i da je građanski život njegove generacije određen čitavim nizom paradigmatskih tehnoloških promena. Mnogi tehnički uređaji – prvi gramofoni, telefoni, bioskopi, automobili i avioni – bitno promenivši osetnu i fizičku (samo)percepciju i uključenost ljudi u mehanički kontrolisane proizvodne i komunikacione procese, postaće književno produktivni činioci Kafkinih literarnih svetova.

Nije potrebno isticati u kojoj je meri Prvi svetski rat razmagnetisao utvrđene ideje o ljudskoj prirodi i smislu života, ali za potrebe hronoloških kota ovog teksta, zadržaću se na pitanju izražajnih mogućnosti književnosti i drugih umetnosti u poznoj modernosti: pre nego što će objaviti *Preobražaj*, Kafka će otkriti mogućnosti kolektivnih stereoskopskih pogleda[[2]](#footnote-2).

**→**

Ove godine navršava se vek od piščeve smrti. *Preobražaj* je u međuvremenu postao fokalna tačka neprebrojivih filozofskih i književnoteorijskih tekstova, osnova za verovatno na hiljade umetničkih dela i popkulturni fenomen: interpretativni spektar priče o trgovačkom putniku koji se jednog jutra budi pretvoren u ogromnu bubu je beskonačan i konvergira ka nultoj tački – „nultoj nuli” značenja, ili beskonačnim značenjima.

Sa željom da u njega upiše i deo osećajnosti na preseku današnjice i našeg kulturnog pojasa, uputili smo poziv studentkinjama i studentima FLU i FPU i radove zainteresovanih predstavili u mediju kratkog filma *MedijaMorfoze*[[3]](#footnote-3).

Zainteresovanima je, razume se, predloženo da transponuju one elemente pripovetke koji odgovaraju njihovom doživljajnom i interpretativnom registru, u mediju koji im se čini najpriličnijim. Suma radova ukazuje na dva naročito podsticajna referentna okvira za promišljanje i izraz fizičkih i psiholoških efekata metamorfoze Gregora Samse prišli.

Bezmalo podrazumevano, ispitivane su mogućnosti teriomorfnih atributa preobraženog/preobražavanog. Odgovori Ane Petrović, Ane Simidžije, Katarine Gujaničić i Staše Nikoliš potvrdiće se na spektru spazama dismorfije i entomoloških fantazija.

Sledeći značenjsku liniju koju narativnoj strukturi donosi liminalnost troja vrata koja vode u prostor preobraženog, odnosno iz njega, Ivana Rajić i Nikola Pavković ospoljavaju graničnost u osnovi Samsinog stanja i pokazuju po svoj prilici sasvim utrobno i intuitivno razumevanje Bašlarovih zapažanja o dijalektici spoljašnjeg i unutrašnjeg[[4]](#footnote-4).

Marija Topolac derealizaciju i identitetsko odvajanje junaka od okruženja ostvaruje odgovarajućom tehnikom (digitalnog) kolaža. S tim u vezi, zastupljene tehnike – crtež, stop-animacija, *flipbook*, 3D animacija – samosvojno odgovaraju na temporalnost, figure internalizacije/eksternalizacije temu dehumanizacije i druga pojedina svojstva pripovetke.

**→**

Osim vrednosti koju radovi uključeni u *MedijaMorfoze* imaju po sebi,oni publici pružaju i priliku da stekne utisak o distinktivnoj generacijskoj optici i načinima na koje ona sagledava neuralgične tačke svog trenutka. Pored intermedijalnih i transmedijalnih transformacija, kao jedinstveno znakovite treba u vidu imati intergeneracijske procese prenosa.

Na prvi pogled, može se činiti da su u ≈ Samse i ≈ šarke na vratima njegove sobe upisane univerzalne, ali neiznijansirane teme otuđenosti, straha i apsurda. Na drugi, u vidno polje ulazi svojstvo ranjivosti: invanzivna upotrebljivost bića listanjem/razlistavanjem *flipbooka*, crteži kojima se paradoksalno ucrtava eluzivnost i ugroženost prisustva, oklevanje nasuprot otvorenosti i prohodnosti u radovima u kojima arhitektura nadvladava stanara, kolažiranjem sugerisana suverenost podloge/poretka nasuprot pridodatom/uvek nebezbednom elementu ili renderovani oblici života izuzeti iz antropometrijski izvesnih morfološkim svojstava.

*MedijaMorfoze*, dakle, očitavaju vrednosti i senzibilitete generacije koja danas, kada smo, stotinu godina dalje od Kafkine slike sveta, na čiju dezorijentisanost i fragmentarnost je odgovarano ekspresionizmom i nadrealizmom, podsticani i podvrgavani novotehnološkim i novomedijskim slobodama i neslobodama, u novodezorijentisanosti i novofragmentarnosti. Najmanji zajednički sadržalac odgovora na ova podsticanja/podvrgavanja i zapravo pre svega na zjap ekonomske i egzistencijalne bede prelomljen kroz tematsku prizmu izložbe je, u mom doživljajnom registru: POSREDOVANJE RANJIVOSTI. AFIRMISANJE NEOPHODOSTI TOGA DA JE BUDEMO SVESNI.

Za kraj: *MedijaMorfoze* su naddeklarativna podrška mladim umetnicima koji stvaraju ovde i danas, u uslovima koji se, uostalom, od njihovog rođenja nisu približili pretpostavkama elementarne sigurnosti i izvesnosti. U bezmalo kafkijansko-samsijanskim uslovima. U svakodnevnom buđenju iz nemirnih snova i stupanju u Nemire realnog. Kulturni centar Beograda zahvaljuje im se, kao i njihovim mentorkama, na dobroj volji, pokazanoj spremnosti i izraženim senzibilitetima.

*MedijaMorfoze* će prvi put biti prikazane 18. maja u Likovnoj galeriji, u okviru festivala *K. Kafka, sada* koji Kulturni centar Beograda na tragu multimedijalne manifestacije Festival jednog pisca organizuje u saradnji sa Goethe-Institutom Beograd, Austrijskim kulturnim forumom u Beogradu i Češkim centrom Beograd.

Jelena Nidžović

urednica književno-tribinskog programa KCB i programska urednica festivala

1. Dnevnici i sačuvana prepiska upućuju na to da je Kafka intenzivno razmišljao o figurativnosti jezika; u mnogim refleksijama posvećenim jeziku i njegovoj upotrebi, pa i komentarima posvećenim sopstvenom delu i književnom samorazumevanju, Kafka potvrđuje sklonost vizuelnoj konkretnosti. U njegovim tekstovima nalazimo ekfrastične odlomke koji ističu saodnose između slikovnog i književnog predstavljanja. Uostalom, poznato je da je Kafka odbio da insekt ili slična životinja budu prikazani na koricama *Preobražaja*, jednom od retkih tekstova koje je objavio, ne želeći, da se pretpostaviti, da fantazijski udeo čitalaca bude ograničen na određenu predstavu. U svakom slučaju, bez obzira na motive koje je imao, Kafka je 25. oktobra 1915. napisao pismo svom izdavaču Kurtu Volfu izražavajući zabrinutost zbog ideje da na koricama knjige bude predstavljen insekt. Ovo pismo je jedino u kome se uopšte razmatra pitanje slikovnog predstavljanja nekon njegovog književnog dela, pa prigovor na ilustrovanje jednog od najupečatljivijih protagonista svetske književnosti, Gregora Samse, utoliko treba shvatiti ozbiljnije. [↑](#footnote-ref-1)
2. *25. septembar.* […] *Valjao se po krevetu*. […] *Kinematograf u Zemaljskom pozorištu*. […]

\* Dana 25. septembra 1912. u Zemaljskom pozorištu održana je premijera „Volkstumliche Lichtspiele”. Program ovih „Vissenschaftl. kinematographische Vorstellungen” („Naučne kinematografske projekcije”) otpočeo je radom „1. Seltsame Insekten.” („1. Čudni insekti.”). *—* Nav. prema: Kafka, F. (1969). *Dnevnici.* SKZ. Beograd. Prev. Branimir Živojinović [↑](#footnote-ref-2)
3. Izložba je nazvana prema istoimenom zborniku radova posvećenih vezama Kafkinog dela i filmskog medija. Videti: Biderman, S., & Lewit, I. (Eds.). (2016). *Mediamorphosis. Kafka and the Moving Image*. Columbia University Press, prim. [↑](#footnote-ref-3)
4. „Dakle, na površini bića, u toj oblasti gde biće želi da se manifestuje i želi da se sakrije, pokreti zatvaranja i otvaranja su tako mnogobrojni, tako često posuvraćeni, a i tako puni neodlučnosti, (…)” [Nav. prema: Bašlar, G. (2005). *Poetika prostora*. Gradac, Čačak. Prev. Frida Filipović] [↑](#footnote-ref-4)